Vasvár Város Képviselő-testülete

**Jegyzőkönyv**

**Vasvár Város Önkormányzata Képviselő-testülete 2019. január 10-én megtartott rendkívüli üléséről**

**Határozat:**

1. Kardos László Általános Iskola névváltoztatási kezdeményezésének támogatása

Vasvár Város Képviselő-testülete

**Jegyzőkönyv**

**Készült** Vasvár Város Önkormányzata Képviselő-testülete 2019. január 10-én megtartott rendkívüli üléséről.

**Az ülés helye:** Városháza nagyterme

**Jelen voltak:** Tóth Balázs polgármester, Sejber Mihály alpolgármester, Galambos István tanácsnok, Dr. Fabók Tibor és Gergye Rezső képviselők (5 fő)

**Távolmaradását előre bejelentette:** Dr. Pataky Pál tanácsnok és Unger József képviselő (2 fő)

**Tanácskozási joggal jelen voltak:**

Sejberné Szabó Marianna a Kardos László Általános Iskola igazgatója,

Dr. Ódor Ildikó jegyző

**Tóth Balázs polgármester** köszöntötte a megjelenteket. Megállapította, hogy a képviselő-testület határozatképes, az ülést megnyitotta. Javasolta a meghívóban szereplő napirend megtárgyalását.

Képviselő-testület a napirenddel 5 igen szavazattal – ellenszavazat és tartózkodás nélkül – egyhangúlag egyetértett, majd az alábbiak szerint jóváhagyta azt:

1. Tájékoztató a Kardos László Általános Iskola névváltoztatásának kezdeményezéséről

Előadó: SEJBERNÉ SZABÓ MARIANNA a Kardos László Általános

Iskola igazgatója

1. **napirendi pont:**

**Tájékoztató a Kardos László Általános Iskola névváltoztatásának kezdeményezéséről**

**Sejberné Szabó Marianna igazgatónő** szóbeli előterjesztésében kifejtette: Régóta húzódik az általános iskola névváltoztatásának ügye. 30 évvel ezelőtt döntötték el az intézmény nevét, amikor még „más szelek fújtak”. Már 10-20 évvel ezelőtt felvetődött a tantestület körében, hogy változtatni kellene az elnevezésen, de nem történt előrelépés. Pár hónapja ismét előjött ez a kérdés. A tantestület véleménye az, hogy a Kardos László elnevezést nem töltötték meg tartalommal, mivel Kardos Lászlónak nem volt köze az iskolához. Mindezek alapján nem látják értelmét a jelenlegi intézményi elnevezésnek. Tegnap ülésezett az intézmény tantestülete, ahol az a vélemény alakult ki, hogy az iskola ne legyen elnevezve személyről, VASVÁRI ÁLTALÁNOS ISKOLA legyen az új neve. A névváltozási kezdeményezést holnapig közölni kell a fenntartó Szombathelyi Tankerületi Központtal, akik felterjesztik azt az Emberi Erőforrás Minisztériumhoz jóváhagyás céljából. Ez az eljárási rend, mivel a névváltozás intézményi átszervezésnek minősül. Amennyiben a minisztérium jóváhagyja a névváltoztatást, úgy a törvényben meghatározott szervekkel, így a képviselő-testülettel is, véleményeztetni kell.

**Tóth Balázs polgármester** hangsúlyozta, az általános iskola fenntartója nem az önkormányzat, de fontosnak tartotta, hogy még a minisztériumi felterjesztés előtt tudjon a képviselő-testület a névváltozásról. Ezért kérte fel intézményvezető asszonyt, adjon tájékoztatást erről. Megemlítette, hogy megfelelő nevet ő sem tudna javasolni az iskolának. Tekintettel arra, hogy csak egy iskola van a városban, egyetértett a Vasvári Általános Iskola elnevezéssel.

**Galambos István tanácsnok** egyetértett a tantestület véleményével.

**Gergye Rezső képviselő** megkérdezte mennyire jellemző, hogy az általános iskoláknak nevük van.

**Sejberné Szabó Marianna igazgatónő** válaszában elmondta, hogy a városkörnyéki iskoláknál a település nevét tartalmazza az elnevezés. Vasvár esetében is ezt látta célszerűnek. Jelenleg a Kardos László Általános Iskola elnevezésből nem derül ki, hogy Vasvárról van szó.

**Tóth Balázs polgármester** javasolta a képviselő-testületnek, hogy támogassa a Kardos László Általános Iskola nevelőtestületének kezdeményezését az intézmény elnevezésének Kardos László Általános Iskola elnevezésről VASVÁRI ÁLTALÁNOS ISKOLA elnevezésre való megváltoztatására. A javaslatot szavazásra bocsátotta.

Képviselő-testület a javaslattal 5 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**1/2019.(I.10.) számú képviselő-testületi határozat:**

Vasvár Város Önkormányzata Képviselő-testülete támogatja a Kardos László Általános Iskola nevelőtestületének kezdeményezését az intézmény elnevezésének Kardos László Általános Iskola elnevezésről **VASVÁRI ÁLTALÁNOS ISKOLA** elnevezésre való megváltoztatására.

Felelős: TÓTH BALÁZS polgármester

Határidő: azonnal

**Tóth Balázs polgármester** több tárgy nem lévén az ülést berekesztette.

K.m.e.

TÓTH BALÁZS Dr. ÓDOR ILDIKÓ

polgármester jegyző